BANPU ลดมูลค่าลงทุนแหล่งก๊าซฯ “บาร์เนตต์” เหลือ1.87หมื่นลบ. พร้อมเลื่อนจบดีลเป็นสิ้นปี 63
BANPU ลดมูลค่าลงทุนแหล่งก๊าซฯ "บาร์เนตต์" เหลือ1.87หมื่นลบ. พร้อมเลื่อนจบดีลเป็นสิ้นปี 63
15 เม.ย. 2563

บริษัท บ้านปู จำกัด (มหาชน) หรือ BANPU เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทย่อยของบ้านปู Banpu North America Corporation (BNAC) ได้มีการปรับเปลี่ยนรายละเอียดในสัญญาซื้อขายเพื่อทำการเข้าซื้อสัดส่วนผลประโยชน์ในบริเวณแหล่งก๊าซธรรมชาติบาร์เนตต์ (Barnett) ประเทศสหรัฐอเมริกา โดยมูลค่าการลงทุนมีการเปลี่ยนแปลงเป็นจำนวน 570 ล้านเหรียญสหรัฐฯ หรือเทียบเท่าประมาณ 18,650 ล้านบาท และมูลค่าผลประโยชน์แก่ผู้ขายในอนาคตโดยรวมไม่เกิน 260 ล้านเหรียญสหรัฐฯ ภายในระยะเวลา 4 ปี ตั้งแต่วันที่ 1 ม.ค. 2564 ถึง 31 ธ.ค. 2567
สำหรับมูลค่าผลประโยชน์ส่วนเพิ่มนี้จะขึ้นอยู่กับราคาของก๊าซธรรมชาติอ้างอิงราคา Henry Hub เฉลี่ยทั้งปีเริ่มต้น 2.75 เหรียญสหรัฐฯ/ล้านบีทียู หรือ ราคาน้ำมันอ้างอิง West Texas Intermediate เฉลี่ยทั้งปีเริ่มต้น 50 เหรียญสหรัฐฯ/บาร์เรล
ทั้งนี้ จากเงื่อนไขที่มีการเปลี่ยนแปลงดังกล่าว BANPU จะชำระเงินมัดจำรวมทั้งสิ้น 170 ล้านเหรียญสหรัฐฯ ซึ่ง 70 ล้านเหรียญสหรัฐฯ BANPU ชำระแล้วเมื่อเดือนธ.ค.62 และอีก 100 ล้านเหรียญสหรัฐฯ จะชำระในวันที่ 30 เม.ย. 63 ทำให้กำหนดการเสร็จสิ้นของการซื้อขายได้ปรับเปลี่ยนจากภายในไตรมาส 2/63 เป็นภายในวันที่ 31 ธ.ค.63 และ BANPU จะมีสิทธินำกระแสเงินสดจากการดำเนินงานของแหล่งบาร์เนตต์ นับตั้งแต่วันที่ 1 ก.ย.62 มาหักจากมูลค่าการลงทุนเมื่อเสร็จสิ้นการซื้อขายตามกำหนดการข้างต้น โดยการลงทุนดังกล่าวอยู่ในระหว่างการปฏิบัติตามเงื่อนไขที่มีการปรับเปลี่ยนในสัญญาซื้อขาย
อนึ่ง ก่อนหน้านี้ BANPU ได้ลงนามในสัญญาซื้อขายเพื่อทำการเข้าซื้อสัดส่วนผลประโยชน์ในบริเวณแหล่งก๊าซธรรมชาติบาร์เนตต์ ในสหรัฐอเมริกา และเป็นผู้ดำเนินการผลิต โดยมีมูลค่าการลงทุนจำนวน 770 ล้านเหรียญสหรัฐฯ หรือเทียบเท่าประมาณ 23,000 ล้านบาท